สั่งคุมเข้มติดตามการปฏิบัติเจ้าหน้าที่ทุกหน่วย รักษาความปลอดภัยสูงสุดให้กับผู้นำประเทศที่เข้าร่วมประชุมเอเปค
พลเอก ประวิตร วงษ์สุวรรณ รองนายกรัฐมนตรี ในฐานะประธานกองอำนวยการร่วมรักษาความปลอดภัยและจราจร ในช่วงการประชุมเอเปค (APEC) เป็นประธานการประชุมกองอำนวยการร่วมรักษาความปลอดภัยและจราจร ครั้งที่ 3/65 ที่มูลนิธิป่ารอยต่อ 5 จังหวัด และกองอำนวยการร่วมรักษาความปลอดภัยและจราจร (กอร.รปภ.จร. ) สำนักงานตำรวจแห่งชาติ ผ่านระบบการประชุมทางไกลไปยังศูนย์ปฏิบัติการส่วนหน้าและที่ทำการส่วนหน้าที่ปฏิบัติการประจำสถานที่ที่เกี่ยวข้องกับการประชุม เพื่อทราบสถานการณ์ความคืบหน้าในการปฏิบัติที่เกี่ยวข้องกับการประชุมผู้นำเขตเศรษฐกิจเอเปคและติดตามสถานการณ์ความเคลื่อนไหวต่างๆ ที่อาจส่งผลกระทบต่อการประชุม ซักซ้อมแนวทางปฏิบัติของทุกหน่วย ที่ต้องบูรณาการความร่วมมือกันให้สอดประสานเป็นระบบ เพื่อให้การปฏิบัติเป็นไปด้วยความราบรื่น เป็นไปตามมาตรฐานสากล พลเอก ประวิตร กล่าวว่า เน้นย้ำให้หน่วยงานที่เกี่ยวข้อง เพิ่มความเข้มในการปฏิบัติ โดยเฉพาะในโรงแรมที่มีผู้นำเขตเศรษฐกิจพำนัก ขอให้หน่วยร่วมปฏิบัติทุกหน่วย สนับสนับการปฏิบัติของสำนักงานตำรวจแห่งชาติให้เต็มขีดความสามารถ เพื่อให้การรักษาความปลอดภัยมีประสิทธิภาพสูงสุด พร้อมกำชับการปฏิบัติงานของผู้ปฏิบัติ ต้องดำเนินงานตามระเบียบปฏิบัติและแนวทางที่ได้ซักซ้อมไว้แล้ว ยึดมั่นถือปฏิบัติตามมาตรฐานสากล ให้ดำเนินงานไปด้วยความรอบคอบ ระมัดระวัง เข้มงวด ตั้งอยู่ในความไม่ประมาท รวมทั้งสร้างการรับรู้แก่ประชาชนเรื่องการปิดเส้นทางจราจร ที่เกี่ยวข้องกับการประชุมเอเปคพลตำรวจเอก ดำรงค์ศักดิ์ กิตติประภัสร์ ผู้บัญชาการตำรวจแห่งชาติ ในฐานะรองประธาน กอร.รปภ กล่าวถึงการประชุมวันนี้ เพื่อติดตามและขับเคลื่อนงานด้านการรักษาความปลอดภัยและจราจรช่วงที่ผ่านมา การปฏิบัติระหว่างการเดินทางของผู้นำเขตเศรษฐกิจเอเปคในวันแรกของภารกิจเป็นไปด้วยความเรียบร้อย ไม่มีปัญหาข้อขัดข้องในการปฏิบัติ ส่วนสถานการณ์ด้านการข่าวทั้งในและนอกกรุงเทพมหานคร ยังไม่มีสิ่งบอกเหตุ โดยหน่วยงานฝ่ายความมั่นคง ได้ติดตามสถานการณ์และบุคคลเฝ้าระวังอย่างใกล้ชิด พร้อมตรวจเยี่ยมเจ้าหน้าที่ผู้ปฏิบัติประจำที่ศูนย์ปฏิบัติการส่วนหน้า (ศปก.สน.) และที่ทำการส่วนหน้าที่ กำชับให้ทุกหน่วยปฏิบัติติดตามสถานการณ์อย่างใกล้ชิด